Kêrel aangekla ná tweejarige ma skietDie woonstelblok in Florida, VSA, waar die voorval plaasgevind het. (Foto: Google Street View) Die polisie in die Amerikaanse deelstaat Florida het ŉ 22-jarige man in hegtenis geneem nadat ŉ jong kind ŉ gelaaide vuurwapen gevind en sy ma per ongeluk doodgeskiet het terwyl sy met ŉ Zoom-oproep vir die werk besig was. Veondre Avery (22), die oorledene, Shamaya Lynn (21), se kêrel, is die beweerde eienaar van die vuurwapen en word nou aangekla van manslag en die onveilige berging van ŉ vuurwapen, berig CBS. Maroela Media het in Augustus berig Lynn se kollegas het die paramedici ontbied toe sy tydens die Zoom-oproep agteroorgeval en nie weer op die skerm verskyn het nie. Volgens die ondersoekbeampte was die gelaaide vuurwapen nie behoorlik versteek toe een van Lynn se kinders daarop afgekom het nie. Die polisie sê nou die vuurwapen was in ŉ rugsak met prente uit die tekenprent Paw Patrol daarop, versteek. Lynn se tweejarige kind het op die rugsak in die paar se slaapkamer afgekom, die vuurwapen uitgehaal en ŉ skoot afgevuur. Avery was besig om Lynn te probeer bybring toe polisie en paramedici op die toneel aankom, maar sy is later op die toneel dood verklaar. Nie een van Lynn se twee kinders is beseer nie en is in die sorg van familielede geplaas.